Predkladacia správa

Podnet: Materiál sa predkladá ako iniciatívny materiál v dôsledku potreby schválenia účasti SR na stretnutí strán Montrealského protokolu o látkach, ktoré porušujú ozónovú vrstvu, vládou Slovenskej republiky.
Potreba: Viedenský dohovor o ochrane ozónovej vrstvy, prijatý v roku 1985, a Montrealský protokol o látkach, ktoré porušujú ozónovú vrstvu (prijatý v roku 1997) sú medzinárodnými právnymi nástrojmi na globálne riešenie jedného z najvážnejších environmentálnych problémov ľudstva. Slovenská republika sa stala sukcesorom oboch zmlúv od 28. mája 1993. Slovensko je zmluvnou stranou aj všetkých dodatkov k Montrealskému protokolu (Londýnsky dodatok, Kodanský dodatok, Montrealský dodatok a Pekinský dodatok). 
Stručný obsah: Stretnutie strán protokolu, ako vrcholný orgán protokolu, sa schádza pravidelne raz ročne. Hlavnými témami sú záležitosti úspešnej implementácie protokolu (úprava Multilaterálneho fondu, nelegálny obchod, obmedzovanie emisií atď.).
Očakávaný dopad: Účasť na stretnutí strán nebude mať finančný, ekonomický, environmentálny vplyv ani vplyv na zamestnanosť. 
Text: Poškodzovanie ozónovej vrstvy, spôsobené antropogénnymi emisiami niektorých halogenovaných uhľovodíkov, je jedným z najvýznamnejších environmentálnych problémov v doterajšej histórii ľudstva. Ozón v stratosfére zachytáva škodlivé ultrafialové žiarenie a tým umožňuje život na našej planéte. Úbytok ozónu spôsobuje dopad vyššieho množstva žiarenia a tým vyvoláva napr. zvýšenie výskytu rakoviny kože, očných zápalov, zníženie imunity, zníženie úrodných výnosov, narušenie potravinového reťazca vo svetovom oceáne, atď.	Právnym základom pre riešenie problému poškodzovania ozónovej vrstvy sa stal Viedenský dohovor o ochrane ozónovej vrstvy, prijatý v roku 1985, a nadväzne naň Montrealský Protokol o látkach, ktoré porušujú ozónovú vrstvu (1987). Tento  vykonávací protokol bol následne na pravidelných ročných stretnutiach viackrát upravovaný a zmenený (štyri dodatky). Viedenský dohovor a Montrealský protokol patria k úspešným medzinárodným zmluvám, keď na základe povinností z nich vyplývajúcich došlo k podstatnej redukcii výroby a spotreby látok porušujúcich ozónovú vrstvu.
Navrhnutý program zasadania je rozdelený do dvoch segmentov: prípravného a na vysokej úrovni (tzv. ministerský segment). Prípravný segment zahŕňa 8 bodov a ministerský 13 bodov, tak ako je to v prílohe materiálu.
	Vzhľadom na obmedzený čas rokovania budú pri prejavoch vedúcich delegácií uprednostnení ministri, ostatní môžu dať svoje prejavy v písomnej forme.
	Prípravný segment prerokuje jednotlivé body programu a navrhne rozhodnutia, ktoré budú prijaté na ministerskom segmente. Pozornosť stretnutia strán sa sústredí najmä na tieto záležitosti: 
-	prerokovanie a schválenie zadania štúdie o riadení finančného mechanizmu Montrealského protokolu,
-	prerokovanie a schválenie výnimiek na používanie látok poškodzujúcich ozónovú vrstvu
-	dôsledky nadobudnutia platnosti Pekinského dodatku najmä vo vzťahu k obchodu a dodávkam neplnohalogenovaných fluórochlórovaných uhľovodíkov (HCFCs),
-	návrh úprav a zmien Montrealského protokolu,
-	prerokuje sa plán akcií na modifikovanie požiadaviek, ktorých splnenie umožňuje použitie halónov v nových lietadlách,
-	prerokuje sa stav v technológiách na deštrukciu regulovaných látok,
-	prerokuje sa nakladanie s regulovanými látkami v penách a priemyselných závodoch,
-	aktualizuje sa stav v klasifikácii a označovaní regulovaných látok,
-	prerokuje sa stav v podávaní správ a údajov, a stav dodržiavania opatrení protokolu na základe výsledkov rokovania Implementačného výboru,
-	prerokuje sa finančná správa a rozpočet Trust fondov Viedenského dohovoru a Montrealského protokolu,
-	schvália sa  návrhy na členstvo v Implementačnom výbore, Výkonnom výbore Multilaterálneho fondu a spolupredsedov Otvorenej pracovnej skupiny.

	Segment na vysokej úrovni sa uskutoční v dňoch 13. 11. – 14. 11. 2002.	Náklady, spojené s účasťou delegácie Slovenskej republiky na  15. stretnutí strán Montrealského protokolu v Nairobi budú hradené z rozpočtových prostriedkov zúčastnených rezortov.
Podľa procedurálnych pravidiel musí byť delegácia oficiálne notifikovaná a vybavená poverovacími listinami podpísanými buď prezidentom, alebo predsedom vlády, alebo ministrom zahraničných vecí.

	V zmysle „Metodického pokynu na prípravu a predkladanie materiálov na rokovanie vlády SR“, ktorý vydal Úrad vlády s účinnosťou od 1.11.2001, ods. 3.1.5 Výnimka z predkladania materiálov na pripomienkové konanie, materiál sa na pripomienkové konanie nepredkladal. Obsah materiálu bol konzultovaný s Ministerstvom zahraničných vecí SR.